《读岳鄂王传》
宋代·释居简

百钧不挽射羿弓，朔望酹酒马鬣封。从来知子莫若父，许以徇国输精忠。

相州去谒大元帅，是时元帅方潜龙。华风忽与庆云遇，千载一德明良同。

南薰门外众制寡，铁路步上雌决雄。浮屠连墙望尘靡，拐子如山随手空。

伪齐可绐不可杀，兀朮可间毋庸攻。寇连诸道解如瓦，气吐千丈长于虹。

声先到处皆春风，桀骜怙很摧枯蓬。中原跂踵戴旧德，萧墙稔祸基元凶。

当时剑握不倒置，直北马首无由东。全尺寸地有馀刃，半九十里隳奇功。

老罴既陷百尺阱，长城遂摧千丈墉。群奸尾摇蜂虿毒，一蟆吻纳蟾蜍宫。

强胡妄冀脱虎口，残喘忽重苏犬戎。难平者事有成算，可投之机无再逢。

乡来望诸报燕惠，无怨无怒方雍容。其谁掩卷辄恸哭，主父偃与齐蒯通。

黄金台圮置勿论，问之胡不达四聪。昔人已矣不可作，后来更复将焉从。

审如机括发必中，诚与日月昭而融。将军碧电摇百步，跨灶英勇尤折冲。

乾坤不朽忠义骨，光腾抔土方朣朣。春秋不书六月雪，是日集霰回泠风。

杞传百世子配食，天定胜人还至公。乱臣贼子生看好，遗臭不老均翾虫。

坐令三光五岳气，百岁左衽昏濛濛。周南滞留奋椽笔，折奸全直传无穷。

浯溪大字倘可法，燕然苍藓知谁砻。开禧之事如昨日，清淮洒血连天红。

动逾二纪不解甲，残虏尚锐蕲黄锋。噬脐太息复太息，遗恨黯黯齐崆峒。

至今奸血泽遗类，忠愤郁郁填人胸。向使二子及见此，恸哭岂止喧旻穹。

古愁连环不可解，除是帝舜开重瞳。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。